ประกาศคณะกรรมการกํากับหลักทรัพย์และตลาดหลักทรัพย์

ที่ กม. 35/2565

เรื่อง การกําหนดค่าธรรมเนียมการประกอบกิจการ

ตามที่ได้รับใบอนุญาต

(ฉบับที่ 3 )

--------------------------

อาศัยอํานาจตามความในมาตรา 14 วรรคหนึ่ง (2) แห่งพระราชบัญญัติหลักทรัพย์ และตลาดหลักทรัพย์ พ.ศ. 2535 และมาตรา 9(2) แห่งพระราชบัญญัติสัญญาซื้อขายล่วงหน้า พ.ศ. 2546 คณะกรรมการ ก.ล.ต. ออกประกาศไว้ดังต่อไปนี้

ข้อ 1 ให้ยกเลิกความในวรรคสองของข้อ 4 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กม. 24/2562 เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 12 พฤศจิกายน พ.ศ. 2562 และให้ใช้ความต่อไปนี้แทน

"ในกรณีที่ผู้ได้รับใบอนุญาตมีการประกอบกิจการไม่เต็มปีปฏิทินในปีที่เริ่มประกอบกิจการให้ชําระค่าธรรมเนียมคงที่ตามสัดส่วนจํานวนเดือนที่มีการประกอบธุรกิจ (monthly pro-rate)"

ข้อ 2 ให้ยกเลิกความในข้อ 6/1 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กม. 24/2562 เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 12 พฤศจิกายน พ.ศ. 2562 ซึ่งแก้ไขเพิ่มเติมโดยประกาศคณะกรรมการกํากับหลักทรัพย์และตลาดหลักทรัพย์ ที่ กม. 25/2563 เรื่อง การกําหนดค่าธรรมเนียมการประกอบกิจการตามที่ได้รับใบอนุญาต (ฉบับที่ 2) ลงวันที่ 8 ตุลาคม พ.ศ. 2563 และให้ใช้ความต่อไปนี้แทน

"ข้อ 6/ 1 ให้ผู้ได้รับใบอนุญาตที่แจ้งหยุดประกอบกิจการโดยชอบตามหลักเกณฑ์ที่เกี่ยวข้อง ได้รับยกเว้นค่าธรรมเนียมตามข้อ 4 หรือข้อ 5 แล้วแต่กรณี สําหรับประเภทกิจการที่แจ้งหยุดไว้ตั้งแต่ก่อนเริ่มต้นปีปฏิทินและไม่มีการประกอบกิจการนั้นตลอดปีปฏิทินที่ต้องชําระค่าธรรมเนียมทั้งนี้ เมื่อนับรวมค่าธรรมเนียมที่ผู้ได้รับใบอนุญาตดังกล่าวต้องชําระในปีปฏิทินนั้น ต้องไม่ต่ํากว่าค่าธรรมเนียมขั้นต่ําตามที่กําหนดในข้อ 6

ในกรณีที่ผู้ได้รับใบอนุญาตแจ้งหยุดการประกอบกิจการทุกประเภทโดยชอบตามหลักเกณฑ์ที่เกี่ยวข้องตั้งแต่ก่อนเริ่มต้นปีปฏิทินที่ต้องชําระค่าธรรมเนียมและไม่มีการประกอบกิจการนั้นตลอดปีปฏิทินดังกล่าวหรือถูกระงับการประกอบกิจการทุกประเภทตลอดปีปฏิทิน ให้ผู้ได้รับใบอนุญาตชําระเฉพาะค่าธรรมเนียมขั้นต่ําตามที่กําหนดในข้อ 6"

ข้อ 3 ให้ผู้ได้รับใบอนุญาตที่แจ้งหยุดการประกอบกิจการโดยชอบตามหลักเกณฑ์ที่เกี่ยวข้องก่อนวันที่ 31 ธันวาคม พ.ศ. 2564 ได้รับยกเว้นค่าธรรมเนียมตามข้อ 4 หรือข้อ 5 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กม. 24/2562 เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 12 พฤศจิกายน พ.ศ. 2562 แล้วแต่กรณี สําหรับรอบปี พ.ศ. 2565 หากไม่มีการประกอบกิจการประเภทนั้นตลอดปี พ.ศ. 2565

ให้ผู้ได้รับใบอนุญาตที่แจ้งหยุดการประกอบกิจการโดยชอบตามหลักเกณฑ์ที่เกี่ยวข้องก่อนวันที่ 31 มีนาคม พ.ศ. 2566 ได้รับยกเว้นค่าธรรมเนียมตามข้อ 4 หรือข้อ 5 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กม. 24/2562 เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 12 พฤศจิกายน พ.ศ. 2562 แล้วแต่กรณี สําหรับรอบปี พ.ศ. 2566 หากไม่มีการประกอบกิจการประเภทนั้นตั้งแต่ได้เริ่มหยุดประกอบกิจการดังกล่าวไปจนสิ้นสุดปี พ.ศ. 2566

ค่าธรรมเนียมที่ผู้ได้รับใบอนุญาตตามวรรคหนึ่งหรือวรรคสอง เมื่อนับรวมกันแล้วต้องไม่ต่ํากว่าค่าธรรมเนียมขั้นต่ําตามที่กําหนดในข้อ 6 แห่งประกาศคณะกรรมการกํากับหลักทรัพย์และตลาดหลักทรัพย์ ที่ กม. 24/2562 เรื่อง การกําหนดค่าธรรมเนียมการประกอบกิจการตามที่ได้รับใบอนุญาต ลงวันที่ 12 พฤศจิกายน พ.ศ. 2562

ข้อ 4 ประกาศนี้ให้ใช้บังคับตั้งแต่วันที่ 1 มกราคม พ.ศ. 2566 เป็นต้นไป

ประกาศ ณ วันที่ 27 ธันวาคม พ.ศ. 2565

(นายพิชิต อัคราทิตย์)

ประธานกรรมการ

คณะกรรมการกํากับหลักทรัพย์และตลาดหลักทรัพย์